มันนี่ทูเดย์
นายอภิศักดิ์ ตันติวรวงศ์ รมว.คลัง เปิดเผยว่า ภาพรวมอัตราเงินเฟ้อของไทยในปี 2559 ถือว่าเป็นเรื่องที่ยังต้องจับตา
23 เม.ย. 2559

คลังจับตาอัตราเงินเฟ้อ
นายอภิศักดิ์ ตันติวรวงศ์ รมว.คลัง เปิดเผยว่า ภาพรวมอัตราเงินเฟ้อของไทยในปี 2559 ถือว่าเป็นเรื่องที่ยังต้องจับตา เพราะในช่วง 5-6 เดือนที่ผ่านมา อัตราเงินเฟ้อติดลบและอยู่ในระดับที่ต่ำกว่า 1% เนื่องจากราคาน้ำมันปรับตัวลดลง แต่ล่าสุดราคาน้ำมันปรับตัวขึ้น เงินเฟ้อของไทยก็ขยับตัวขึ้นมา ซึ่งคาดว่าในปีนี้อัตราเงินเฟ้อจะอยู่ที่ระดับไม่ต่ำกว่า 1%
อย่างไรก็ดี ในส่วนของพระราชบัญญัติ (พ.ร.บ.) ภาษีที่ดินและสิ่งปลูกสร้างนั้นยังอยู่ระหว่างรอการเสนอให้ที่ประชุมคณะรัฐมนตรี (ครม.) พิจารณา โดยหลักการเบื้องต้นคือเน้นดูแลผู้ที่มีรายได้น้อยเป็นหลัก เพราะกฎหมายฉบับนี้มีวัตถุประสงค์เพื่อลดความเหลื่อมล้ำ 
เอ็กซิมแบงก์เล็งตั้งสาขาเมียนมา
แหล่งข่าวจากธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า เมื่อเร็วๆ นี้ นายรักษ์ วรกิจโภคาทร รองกรรมการผู้จัดการ เอ็กซิมแบงก์ ได้เข้าพบ นายพิษณุ สุวรรณะชฎ เอกอัครราชทูต ณ กรุงย่างกุ้ง ในโอกาสเดินทางเยือนสาธารณรัฐแห่งสหภาพเมียนมา และหารือแนวทางในการจัดตั้งสาขา สำนักงานตัวแทนของเอ็กซิมแบงก์ เพื่อสนับสนุนการค้าการลงทุนของผู้ประกอบการไทยในเมียนมา
นายมนัส แจ่มเวหา อธิบดีกรมบัญชีกลาง ในฐานะประธานกรรมการเอ็กซิมแบงก์ กล่าวว่า หลังจากนายสมคิด จาตุศรีพิทักษ์ รองนายกรัฐมนตรี มอบนโยบายให้เอ็กซิมแบงก์นำร่องตั้งสำนักงานสาขาในประเทศเพื่อนบ้าน ทั้งลาว กัมพูชา เมียนมา และต้องปรับบทบาทการให้บริการผู้ประกอบการนอกจากการให้สินเชื่อแล้ว ยังต้องบริการให้ข้อมูลในประเทศเป้าหมายกับผู้ประกอบการด้วย เพื่อต้องการขยายเป้าหมายสินเชื่อกับผู้ประกอบการส่งออกและนำเข้าจึงได้เร่งรัดให้รีบดำเนินการตามนโยบายให้ประสบความสำเร็จ